Oliver Kruuda

**Oliver Kruuda** (sündinud 27. veebruaril 1967 Põlvas) on Eesti kunagine suurettevõtja. 

Ta on olnud peamiselt tegev toiduaine- ja meediatööstuses ning logistika valdkonnas. Ta on Eesti Olümpiakomitee ja Eesti Käsipalliliidu juhatuse liige. Ta kuulub Köök24 OÜ juhatusse ja omab osalust Angelton Kinnisvara OÜs. Oliver Kruuda maksejõuetuse tõttu on välja kuulutatud tema kui eraisiku pankrot 28. juunil 2021 Iirimaal. 19. oktoobril 2021 kuulutas Tartu maakohus välja Kruuda pankroti.

Suurematest ettevõtetest on Kruuda omanud enamusosalust ettevõtetes Rakvere Lihakombinaat, Tallinna Piimatööstus AS, AS Kalev, AS Hiiu Kalur, AS Winum-E, AS Logistikakeskus, AS Sõnumileht ja AS Tere.

Talle kuulus enamusosalus 2011. aastal pankrotistunud valdusettevõttes Luterma (endine AS Kalev).

## Elulugu
Veterinaaride peres kasvanud Oliver Kruuda on õppinud aastatel 1982–1984 Nõo Keskkoolis ja aastatel 1984–1985 Põlva Keskkoolis. Aastatel 1985–1988 õppis ta  Eesti Põllumajanduse Akadeemias veterinaariat.

Aastatel 1994–1998 oli ta ASi Tallinna Piimatööstus juhatuse esimees, ASi Hiiu Kalur nõukogu liige. 1998–1999 AS Tallinna Piimatööstus nõukogu esimees. 1995–2000 AS-i Kalev nõukogu liige. 2000–2011 AS-i Kalev (2007 nimetatud ümber AS-iks Luterma) juhataja. 2010–2016 Tere AS-i juhatuse liige.

Ta elab alates 2020. aasta oktoobrist Iirimaal Dublinis.

### Seadusrikkumised
2020. aastal tunnistati süüdi 2015. ja 2016. aasta tuludeklaratsioonides valeandmete esitamises.

2021. aastal kuulutati välja tema pankrot eraisikuna, kuna jättis tasumata 15 miljoni euro suuruse võla.

2023. aastal määrati talle tingimisi vanglakaristus maksukuriteo eest.

## Ühiskondlik tegevus
Oliver Kruuda on heldelt raha annetanud Eesti erakondadele, sealhulgas parlamendivälistele. 24. detsembril 2002 annetas tema ettevõte Mailtec Keskerakonnale miljon krooni. 28. veebruaril 2003 annetas Kruuda ettevõte Reformierakonnale pool miljonit krooni.

Ta on olnud Eesti Toiduainetööstuse Liidu president (2005–2009) ja Eesti Tööandjate Keskliidu volikogu liige (1999–2005).
Alates 2001. aastast on ta Eesti Suurettevõtjate Assotsiatsiooni liige. 2007–2009 oli ta Eesti Kultuurkapitali nõukogu liige. 2002–2013 Eesti Ratsaspordi Liidu juhatuse liige ning alates 1999. aastast Eesti Käsipalliliidu president ja juhatuse liige.

## Oliver Kruuda tegevus Keila-Joa suvilakompleksi erastamisel
13. veebruaril 2003 kuulutas keskerakondlasest rahandusminister Harri Õunapuu välja kirjaliku enampakkumise Keila-Joa suvilakompleksi müügiks alghinnaga 26 miljonit krooni. 18. märtsil 2003 kuulutas Õunapuu enampakkumise võitjaks AS-i Kalev REC, mille suuromanik oli Oliver Kruuda. Kalev REC ostis kompleksi 52,6 miljoni krooni eest. Kompleksi ostu-müügilepingu riigi ja Kalev REC vahel sõlmis rahandusminister Tõnis Palts septembris 2003.

23. detsembril 2004 ostis perekond Savisaarte ettevõte OÜ Fixor Holding, mille tegevjuht oli Edgar Savisaare poeg Erki Savisaar, Kalev RECilt kunagi kindral Johan Laidonerile kuulunud kahekorruselise heas seisukorras suvila ja selle juurde kuulunud 0,3 ha maad otse mere ääres 500 000 krooni eest. Edgar Savisaar teatas, et ostis selle bürooks või koolituskeskuseks. Kinnisvarahindajate hinnangul oli villa tegelik väärtus 2,5–3 miljonit krooni. OÜ Fixor Holding ise hindas oma aastaaruandes kinnistu maksumuseks 2,639 miljonit krooni. Samuti kinnitas ettevõte aastaaruandes, et ostis kinnistu edasimüümise eesmärgil. Eellepingu Laidoneri suvila ostmiseks sõlmisid Fixor Holding ja Kalev REC juba kevadel 2003, kui Kalev REC veel selle omanik polnud.

21. juulil 2004 ostis Raimo Kägule kuulunud ettevõte Marriot OÜ Kalev RECilt Keila-Joa suvilakompleksi kuulunud suvila 500 000 krooni eest ja müüs selle kiirelt edasi, teenides müügist hinnanguliselt 2,5–3 miljonit krooni. Ajal, mil Kruuda ettevõte enampakkumise võitjaks kuulutati, oli Käo elukaaslane Kristiina Ojuland välisminister. Ojuland ise väitis, et ei tea oma elukaaslase äriasjadest midagi.

Septembriks 2005 oli Kruuda müünud ka kõik teised Keila-Joa suvilakompleksi hooned ja teeninud müügist ligi 70 miljonit krooni.

## Tunnustus
* 2005 Valgetähe IV klassi teenetemärk

## Isiklikku
Oliver Kruuda oli abielus Ruta Kruudaga, kes hukkus helikopteriõnnetuses 10. augustil 2005. Abielust on sündinud kolm last: Gerda, Karl ja Gustav.

Ruta Kruuda mälestuseks loodi aastatel 2006–2013 tegutsenud Sihtasutus Ruta Kruuda Fond.

Tema poeg Karl Kruuda on rallisõitja.

## Viited

## Kirjandus
* Peeter Raidla. *Oliver Kruuda. Eesti majanduse paha poiss*. Äripäev 2006, ISBN 9789985976265

## Välislingid
* Biograafia ESBL-is
* Hindrek Riikoja, "Oliver Kruuda haub plaani maiustuste-nimelisi maju müüa", Postimees, 1. aprill 2006
* Triin Olvet. "Kruudat ähvardab lageraie eest kriminaalasi" Postimees.ee, 9. november 2006
* Elis Aunaste, "Oliver Kruuda – lastele lähemal" Naisteleht, 12. mai 2006
* Kruuda saab AS Rubla juhatajaks EPL, 31. juuli 2007
* "Kruuda peab tegema 100 tundi üldkasulikku tööd" Postimees, 20. detsember 2007
* "Oliver Kruuda sai kasuvanaisaks" Kroonika, 15. juuli 2008
* Henrik Ilves. "Oliver Kruuda trikitab raha nimel Tere ja Kaleviga" Ärileht.ee, 30. september 2008
* Tuuli Aug. "Kruuda riigimaal laiuv garaaž jääb ilmselt puutumata" EPL, 23. oktoober 2008
* Dannar Leitmaa. "Ise jätkata me ei suuda." Kruuda meediaäri otsas Eesti Päevaleht, 16. veebruar 2009
* Kalevi uueks nimeks saab Luterma epl.ee, 26. veebruar 2009
* Tuuli Aug. "Kõik müügiks: Oliver Kruuda taandub igal rindel" Eesti Päevaleht, 19. veebruar 2009
* Tuuli Aug. "Oliver Kruuda hakkas Tere juhiks" Eesti Päevaleht, 2. august 2010
* Madis Jürgen. "Oliver Kruuda: Kaua need maapoisid ikka pingutada jõuavad!" Eesti Ekspress, 10. august 2010
* "Kohus ei rahuldanud Kruuda taotlust talle juhiload alles jätta" Postimees, 15.11.2012
* Tõnis Oja. "Mees pidevas rahahädas" Postimees, 20. veebruar 2016
* "Oliver Kruuda peeti kinni maksukuriteo kahtlusega" Äripäev, 16. august 2016
* "Kohtutäiturid otsivad võlgnikust ärimeest Oliver Kruudat maa alt ja maa pealt" Ärileht, 9. detsember 2020